《谒范文正公祠》
唐代·吴翊

庆历推英杰，龙图景大贤。少思天下任，老至四夷传。

熏德吴风外，徵文洛学前。人师真百世，社祀迁千年。

缅昔孤如绠，登朝直似弦。垂帘诫宫阃，专柄斥枢铨。

奋舌天心正，噆肤党议偏。赐环仍待制，筦钥又从边。

地辟横山垒，师承好水川。灵胸罗甲盾，蕃落靖戈鋋。

卒践三台重，终持十事坚。志伸恢旧典，遇短谢时权。

育士开黉序，收宗设义阡。一庄风自古，五世泽犹延。

祠额咸淳创，碑铭至正镌。蒸尝歆格远，榱桷塈涂鲜。

舍菜羞蘋藻，翻经谒几筵。衣冠标正大，钟鼓震愚颛。

长白书堂录，天章馆阁编。万言何慷慨，六籍本搜研。

要识为梁栋，须从忍粥饘。名高迁谪里，忧极治平先。

忠孝还诒子，精诚俨在天。苏胡开礼乐，夔契咏诗篇。

旧宅寒松偃，亭园老杏妍。披图一回首，古色照苍然。

作者简介：生卒年不详。字子充。著有《凤凰集》，盛行一时，已佚。《吟窗杂录》卷二九录其事迹，并存诗7句，《全唐诗续拾》据之收入。